Norsk Redaktørforening

Styremøte 2022-02-08 Oslo

AJ

***Sak 2022-04: Pressens Stipendfond - vedtektsendring***

Pressens Stipendfond (PS) er opprettet av Norsk Journalistlag, Norsk Redaktørforening og Norsk Presseforbund med sikte på å samle tidligere selvstendige stipendfond innenfor disse organisasjonene, som alle har hatt som formål å yte stipend eller annen form for bidrag til journalister, redaktører og andre norske kulturarbeidere. PS-stipendene lyses ut og tildeles av Pressens Stipendkomite (STIP), med Institutt for Journalistikk som sekretariat.

I § 7 i fondets vedtekter heter det:

*«Pressens Stipendfond ledes av et styre bestående av generalsekretærene i de tre opprettende organisasjoner; Norsk Journalistlag, Norsk Redaktørforening og Norsk Presseforbund. Vedtak kan bare fattes når alle tre styremedlemmer er til stede, eventuelt representert ved stedfortreder.»*

Det nåværende styret styret består generalsekretærene i NR og NP, samt NJs leder. Sistnevnte organisasjon har ikke lenger en generalsekretær. Bare av den grunn bør vedtektene endres. Det sittende styret er dessuten enige om at det ikke er noen grunn til at det i vedtektene skal fremgå *hvem* som skal representere de respektive organisasjonene, men at dette må være opptil de til enhver tid styrende organene i hver organisasjon å bestemme.

Styret i Pressens Stipendfond har derfor, i styremøte 21. desember, vedtatt å be åre respektive organisasjoner om å endre vedtektenes § 7 slik:

*«Pressens Stipendfond ledes av et styre bestående* ***av en representant for hver av*** *de tre opprettende organisasjoner; Norsk Journalistlag, Norsk Redaktørforening og Norsk Presseforbund. Vedtak kan bare fattes når alle tre styremedlemmer er til stede, eventuelt representert ved stedfortreder.»*

Fondsstyret har i samme møte bedt om at vedtektenes § 5 endres slik:

*«Styret for PS vedtar hvert år ~~før utgangen av september måned~~ hvor mange og hvor store stipend/priser som skal utlyses for kommende år, og til hvilke formål.*

*Styret bestemmer antall, størrelse og formål ut fra en lojal hensyntagen til de formål som ble fastsatt av de opprinnelige stipendgivere, og som er oppsummert i § 4.*

*Styret fastsetter også rammer for bruk av midler til eventuelle hjelpestipend (se § 6).»*

For ordens skyld, så nevner vi at det fremgår av vedtektenes § 8 at:

*«Disse vedtekter kan bare endres gjennom vedtak i styrene i Norsk Journalistlag, Norsk Redaktørforening og Norsk Presseforbund, og må godkjennes av Stiftelsestilsynet. Forslag til endringer skal på forhånd forelegges opprettere i samsvar med stiftelsesloven § 49.»*

**Forslag til vedtak:** Under forutsetning av at tilsvarende vedtak gjøres i de styrende organer i Norsk Presseforbund og Norsk Journalistlag, vedtar styret å endre vedtektene for Pressens Stipendfond i tråd med sekretariatets forslag, slik at

Vedtektenes § 7 lyder:

*«Pressens Stipendfond ledes av et styre bestående av en representant for hver av de tre opprettende organisasjoner; Norsk Journalistlag, Norsk Redaktørforening og Norsk Presseforbund. Vedtak kan bare fattes når alle tre styremedlemmer er til stede, eventuelt representert ved stedfortreder.»*

Og vedtektenes § 5 lyder:

*«Styret for PS vedtar hvert år hvor mange og hvor store stipend/priser som skal utlyses for kommende år, og til hvilke formål. Styret bestemmer antall, størrelse og formål ut fra en lojal hensyntagen til de formål som ble fastsatt av de opprinnelige stipendgivere, og som er oppsummert i § 4. Styret fastsetter også rammer for bruk av midler til eventuelle hjelpestipend (se § 6).»*